Title: ระเบียบกรมตรวจบัญชีสหกรณ์ ว่าด้วยข้อมูลข่าวสารของราชการ พ.ศ. 2556

ระเบียบกรมตรวจบัญชีสหกรณ์

ระเบียบกรมตรวจบัญชีสหกรณ์
ว่าด้วยข้อมูลข่าวสารของราชการ
พ.ศ. ๒๕๕๖[๑]

โดยที่เป็นการสมควรปรับปรุงระเบียบกรมตรวจบัญชีสหกรณ์เกี่ยวกับข้อมูลข่าวสารของราชการที่อยู่ในความครอบครองหรือควบคุมของกรมตรวจบัญชีสหกรณ์ให้เป็นไปตามพระราชบัญญัติข้อมูลข่าวสารของราชการ
พ.ศ. ๒๕๔๐ โดยเหมาะสมและสอดคล้องกับสภาวการณ์ปัจจุบันยิ่งขึ้น กรมตรวจบัญชีสหกรณ์ จึงออกระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบกรมตรวจบัญชีสหกรณ์ ว่าด้วยข้อมูลข่าวสารของราชการ พ.ศ. ๒๕๕๖

ข้อ ๒  ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓  ให้ยกเลิกระเบียบกรมตรวจบัญชีสหกรณ์
ว่าด้วยข้อมูลข่าวสารของราชการ พ.ศ. ๒๕๔๕

ข้อ ๔  ในระเบียบนี้
ข้อมูลข่าวสารของราชการ หมายความว่า
สิ่งที่สื่อความหมายให้รู้เรื่องราว ข้อเท็จจริง ข้อมูล หรือสิ่งใด ๆ
ตามกฎหมายว่าด้วยข้อมูลข่าวสารของราชการ ที่อยู่ในความครอบครองหรือควบคุมดูแลของกรมตรวจบัญชีสหกรณ์
หน่วยงานของรัฐ หมายความว่า
ราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ
และหน่วยงานอื่นตามกฎหมายว่าด้วยข้อมูลข่าวสารของราชการ
หน่วยงาน หมายความว่า
หน่วยงานในกรมตรวจบัญชีสหกรณ์ที่มีสำนักงานตั้งอยู่ในส่วนกลางและส่วนภูมิภาค
คณะกรรมการ หมายความว่า
คณะกรรมการบริหารข้อมูลข่าวสารของราชการกรมตรวจบัญชีสหกรณ์
เจ้าหน้าที่ประสานงานภายใน หมายความว่า
ผู้ปฏิบัติงานด้านเลขานุการให้แก่ผู้ดำรงตำแหน่งตั้งแต่ผู้อำนวยการสำนักหรือผู้อำนวยการกองหรือเทียบเท่าขึ้นไป
และให้หมายความรวมถึงผู้ที่ได้รับมอบหมายจากผู้ดำรงตำแหน่งดังกล่าวด้วย

ข้อ ๕  ให้อธิบดีกรมตรวจบัญชีสหกรณ์รักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

หมวด ๑
คณะกรรมการบริหารข้อมูลข่าวสารของราชการ

ข้อ ๖  ให้มี คณะกรรมการบริหารข้อมูลข่าวสารของราชการ กรมตรวจบัญชีสหกรณ์ ประกอบด้วย
รองอธิบดีกรมตรวจบัญชีสหกรณ์ซึ่งรับผิดชอบงานด้านข้อมูลข่าวสารของราชการ เป็นประธานกรรมการ
ผู้อำนวยการศูนย์เทคโนโลยีสารสนเทศ เป็นกรรมการและเลขานุการ
ผู้อำนวยการกลุ่มประชาสัมพันธ์ สำนักบริหารกลาง เป็นกรรมการและผู้ช่วยเลขานุการ
และกรรมการที่อธิบดีกรมตรวจบัญชีสหกรณ์แต่งตั้งอีก จำนวน ๑๒ คน
รวมทั้งกรรมการและผู้ช่วยเลขานุการที่อธิบดีกรมตรวจบัญชีสหกรณ์แต่งตั้งจากบุคคลที่ผู้อำนวยการศูนย์เทคโนโลยีสารสนเทศเสนอรายชื่ออีกจำนวน
๑ คน

ข้อ ๗  ให้คณะกรรมการมีอำนาจหน้าที่
ดังต่อไปนี้
(๑) กำหนดหลักเกณฑ์ หรือมาตรการเกี่ยวกับการบริหาร การจัดระบบ การขอ
การอนุญาต และการบริการข้อมูลข่าวสารของราชการ
(๒)
ให้คำแนะนำหรือเสนอความเห็นเกี่ยวกับข้อมูลข่าวสารของราชการที่ลงพิมพ์ในราชกิจจานุเบกษา
รวมทั้งการจัดพิมพ์และการเผยแพร่
(๓)
ให้คำแนะนำเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผย
หรือข้อมูลข่าวสารของราชการที่เป็นความลับของราชการ
(๔)
ให้คำแนะนำหรือเสนอความเห็นเกี่ยวกับประเภทของข้อมูลข่าวสารของราชการ
ที่ควรจัดเก็บไว้ที่กรมตรวจบัญชีสหกรณ์ หรือส่งไปยังหอจดหมายเหตุแห่งชาติ
กรมศิลปากรหรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ
(๕) ให้คำแนะนำหรือเสนอความเห็นเกี่ยวกับการจัดทำ
และปรับปรุงข้อมูลข่าวสารของราชการตามระเบียบสำนักนายกรัฐมนตรี ว่าด้วยงานสารบรรณ
หรือข้อมูลข่าวสารอื่นที่เป็นประโยชน์ต่อราชการ
(๖)
ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารของราชการกับส่วนราชการและเอกชน
(๗) ให้คำแนะนำหรือเสนอความเห็น
ในกรณีที่มีปัญหาและอุปสรรคเกี่ยวกับการดำเนินการตามระเบียบนี้
(๘) แต่งตั้งคณะกรรมการ
อนุกรรมการหรือคณะทำงานเพื่อปฏิบัติการในเรื่องใด ๆ ตามที่คณะกรรมการมอบหมาย
(๙) เชิญบุคคลใด ๆ มาสอบถามหรือให้ชี้แจง
แสดงความเห็นเกี่ยวกับข้อมูลข่าวสาร
(๑๐) ดำเนินงานอื่นใดตามที่อธิบดีกรมตรวจบัญชีสหกรณ์มอบหมาย

ข้อ ๘  การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมดจึงเป็นองค์ประชุม
ถ้าประธานกรรมการไม่มาประชุม
ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งเสียงในการลงคะแนน ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด

ข้อ ๙  ให้นำความในข้อ ๘
มาใช้บังคับกับการประชุมของคณะกรรมการ
คณะอนุกรรมการและคณะทำงานที่คณะกรรมการแต่งตั้งโดยอนุโลม

ข้อ ๑๐  มติของคณะกรรมการให้ถือเป็นยุติ
เว้นแต่มีความเห็นเป็นหลายฝ่ายหรือมีเหตุอันสมควร
ก็ให้เสนออธิบดีกรมตรวจบัญชีสหกรณ์วินิจฉัยต่อไป

หมวด ๒
การจัดระบบข้อมูลข่าวสารของราชการ

ข้อ ๑๑  ให้มีศูนย์ข้อมูลข่าวสารของราชการ
อยู่ในความรับผิดชอบของกลุ่มประชาสัมพันธ์ สำนักบริหารกลาง

ข้อ ๑๒  ให้หน่วยงานจัดประเภทข้อมูลข่าวสารของราชการที่อยู่ในความรับผิดชอบที่ประชาชนสามารถเข้าตรวจดูได้และส่งให้ศูนย์ข้อมูลข่าวสารของราชการ
เพื่อรวบรวมและจัดระบบข้อมูลข่าวสารของราชการนั้นไว้ให้ประชาชนเข้าตรวจดู
การจัดประเภทข้อมูลข่าวสารของกรมตรวจบัญชีสหกรณ์ที่เปิดเผยได้และที่เปิดเผยไม่ได้ให้เป็นไปตามกฎหมาย
ระเบียบ และหลักเกณฑ์ที่คณะกรรมการกำหนด
ในกรณีมีเหตุอันควรสงสัยว่าข้อมูลข่าวสารของราชการใดจะเปิดเผยได้หรือไม่
ให้นำเสนอคณะกรรมการพิจารณาตามอำนาจหน้าที่ต่อไป

ข้อ ๑๓  ให้หน่วยงานจัดทำดรรชนีข้อมูลข่าวสารของราชการที่อยู่ในความรับผิดชอบตามข้อ
๑๒ โดยมีรายละเอียดเพียงพอที่ประชาชนสามารถค้นหาข้อมูลข่าวสารได้เอง
และให้ตรวจสอบจัดทำให้เรียบร้อยและทันสมัยอยู่เสมอ
แล้วส่งให้ศูนย์ข้อมูลข่าวสารของราชการรวบรวมและจัดทำดรรชนีรวมให้หน่วยงานที่ให้บริการข้อมูลข่าวสารตามข้อ
๒๔ ใช้สำหรับให้ประชาชนค้นหาข้อมูลข่าวสารของราชการต่อไป
ให้ศูนย์ข้อมูลข่าวสารของราชการประสานงานกับศูนย์เทคโนโลยีสารสนเทศ
เกี่ยวกับการจัดทำระบบสารสนเทศ
เพื่อเผยแพร่ข้อมูลข่าวสารของราชการทางระบบเครือข่ายของหน่วยงานที่เชื่อมโยงกับหน่วยงานของรัฐและเอกชน

ข้อ ๑๔  ให้หน่วยงานที่ให้บริการข้อมูลข่าวสารของราชการตามข้อ
๒๔ จัดทำสรุปผลการดำเนินงานตามแบบที่คณะกรรมการกำหนด
และจัดส่งให้ศูนย์ข้อมูลข่าวสารของราชการทุกสิ้นเดือน เพื่อรวบรวมและรายงานให้กระทรวงเกษตรและสหกรณ์
และคณะกรรมการข้อมูลข่าวสารของราชการต่อไป

หมวด ๓
การขอข้อมูลข่าวสารของราชการและการอนุญาต

ข้อ ๑๕  ให้ส่วนราชการ
ข้าราชการ พนักงาน ลูกจ้างของส่วนราชการ หรือบุคคลที่ประสงค์จะเข้าตรวจดู ศึกษา
ค้นคว้า ขอสำเนาข้อมูลข่าวสารของราชการ
ทำหนังสือแสดงความประสงค์ตามที่คณะกรรมการกำหนด
และยื่นต่อเจ้าหน้าที่หน่วยงานที่ให้บริการข้อมูลข่าวสารของราชการตามข้อ ๒๔ เพื่อเสนอให้ผู้มีอำนาจพิจารณาอนุญาตต่อไป
สำหรับกรณีจำเป็นหรือเร่งด่วน เจ้าหน้าที่ประสานงานภายใน
อาจขอด้วยวาจาหรือทางโทรสารก็ได้ โดยให้แจ้งชื่อ ตำแหน่งและที่อยู่ของผู้ขอด้วย  ทั้งนี้
ให้ขึ้นอยู่กับดุลยพินิจของผู้อนุญาต
การขอข้อมูลข่าวสารและการอนุญาตให้เป็นไปตามหลักเกณฑ์ที่คณะกรรมการกำหนด

ข้อ ๑๖  ในกรณีที่เจ้าหน้าที่เห็นว่า
การเปิดเผยข้อมูลข่าวสารของราชการใดอาจกระทบถึงประโยชน์ได้เสียของผู้ใด
ให้เจ้าหน้าที่แจ้งให้ผู้นั้นเสนอคำคัดค้านภายในเวลาที่กำหนด
แต่ต้องให้เวลาอันสมควรที่ผู้นั้นอาจเสนอคำคัดค้านได้ ซึ่งต้องไม่น้อยกว่าสิบห้าวันนับแต่วันที่ได้รับแจ้ง
ผู้ที่ได้รับแจ้งตามวรรคหนึ่ง
หรือผู้ที่ทราบว่าการเปิดเผยข้อมูลข่าวสารของราชการใดอาจกระทบถึงประโยชน์ได้เสียของตน
มีสิทธิคัดค้านการเปิดเผยข้อมูลข่าวสารนั้นได้โดยทำเป็นหนังสือถึงเจ้าหน้าที่ผู้รับผิดชอบ
ในกรณีที่มีการคัดค้าน เจ้าหน้าที่ผู้รับผิดชอบต้องพิจารณาคำคัดค้านและแจ้งผลการพิจารณาให้ผู้คัดค้านทราบโดยไม่ชักช้า
ในกรณีที่มีคำสั่งไม่รับฟังคำคัดค้าน
เจ้าหน้าที่จะเปิดเผยข้อมูลข่าวสารนั้นมิได้จนกว่าจะล่วงพ้นกำหนดเวลาอุทธรณ์ตามข้อ
๑๖ หรือคณะกรรมการวินิจฉัยการเปิดเผยข้อมูลข่าวสารของราชการ
ได้มีคำวินิจฉัยให้เปิดเผยข้อมูลข่าวสารนั้นได้ แล้วแต่กรณี

ข้อ ๑๗  ให้มีคณะกรรมการวินิจฉัยการเปิดเผยข้อมูลข่าวสารของราชการ
มีอำนาจหน้าที่พิจารณาวินิจฉัยอุทธรณ์คำสั่งมิให้เปิดเผยข้อมูลข่าวสาร
หรือคำสั่งไม่รับฟังคำคัดค้าน และคำสั่งไม่แก้ไขเปลี่ยนแปลงหรือลบข้อมูลข่าวสารส่วนบุคคล
ประกอบด้วยบุคคลที่คณะกรรมการแต่งตั้งเป็นประธาน ผู้อำนวยการกลุ่มนิติการ
สำนักบริหารกลาง เป็นกรรมการ ผู้แทนกลุ่มประชาสัมพันธ์ สำนักบริหารกลาง
เป็นกรรมการและเลขานุการ และให้มีกรรมการที่คณะกรรมการแต่งตั้งอีก ๒ คน
ให้บุคคลที่ประสงค์จะอุทธรณ์คำสั่งมิให้เปิดเผยข้อมูลข่าวสาร
หรือคำสั่งไม่รับคำคัดค้าน
และคำสั่งไม่แก้ไขเปลี่ยนแปลงหรือลบชื่อข้อมูลข่าวสารส่วนบุคคลยื่นอุทธรณ์ต่อประธานคณะกรรมการภายในสิบห้าวันนับแต่วันที่ได้รับแจ้งคำสั่งนั้น
เพื่อส่งคำอุทธรณ์ให้คณะกรรมการวินิจฉัยการเปิดเผยข้อมูลข่าวสารของกรมตรวจบัญชีสหกรณ์พิจารณา
และให้ถือว่าคำวินิจฉัยนั้นเป็นที่สุด

ข้อ ๑๘  ให้คณะกรรมการมีอำนาจเรียกให้บุคคลใดมาให้ถ้อยคำหรือให้ส่งวัตถุ
เอกสาร หรือพยานหลักฐานมาประกอบการพิจารณาได้

ข้อ ๑๙  การขอข้อมูลข่าวสารของราชการตามหมายเรียกพยานเอกสาร
ให้นำเสนอหัวหน้าหน่วยงานเจ้าของข้อมูลหรือผู้ที่ได้รับมอบหมายพิจารณาอนุญาตและข้าราชการผู้รับผิดชอบ
ตั้งแต่ระดับชำนาญการขึ้นไป เป็นผู้รับรองสำเนาข้อมูลข่าวสารของราชการ

ข้อ ๒๐  ข้อมูลข่าวสารของราชการใด หากมีกฎหมาย
ระเบียบอื่น หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษ
การขอข้อมูลข่าวสารของราชการและการอนุญาตจะต้องปฏิบัติตามกฎหมาย
ระเบียบหรือมติคณะรัฐมนตรีดังกล่าวด้วย

หมวด ๔
การบริการข้อมูลข่าวสารของราชการ

ข้อ ๒๑  ให้หน่วยงานดำเนินการให้บริการข้อมูลข่าวสารของราชการที่มีไว้ไห้ประชาชนเข้าตรวจดู
ศึกษา ค้นคว้า ตลอดจนเผยแพร่ จ่ายแจก รวมทั้งจัดทำสำเนาข้อมูลข่าวสารของราชการด้วย
โดยจัดให้มีเจ้าหน้าที่เพื่อควบคุมดูแล ตรวจสอบติดตาม
และประสานงานในการดำเนินงานให้เป็นไปด้วยความเรียบร้อย
ให้กลุ่มประชาสัมพันธ์ สำนักบริหารกลาง เป็นผู้ประสานงานกับหน่วยงานในกรมตรวจบัญชีสหกรณ์
เพื่ออำนวยความสะดวกให้แก่หน่วยงานของรัฐหรือประชาชนผู้มาขอ
หรือคัดลอกข้อมูลข่าวสารของราชการที่อยู่ในอำนาจหน้าที่และความรับผิดชอบของกรมตรวจบัญชีสหกรณ์
หรือให้คำแนะนำในการติดต่อกับส่วนราชการ
การบริการข้อมูลข่าวสารของราชการนอกจากที่กล่าวในวรรคหนึ่ง
ให้เป็นไปตามคำแนะนำหรือความเห็นของคณะกรรมการ

ข้อ ๒๒  การเรียกค่าธรรมเนียมการเข้าตรวจดู ขอสำเนา
หรือขอสำเนาที่มีคำรับรองถูกต้องของข้อมูลข่าวสาร
ให้เป็นไปตามหลักเกณฑ์ที่คณะกรรมการข้อมูลข่าวสารของราชการกำหนด
การรับรองสำเนาข้อมูลข่าวสารของราชการตามวรรคหนึ่ง
ให้ข้าราชการที่รับผิดชอบข้อมูลข่าวสารของราชการนั้นตั้งแต่ระดับปฏิบัติการหรือเทียบเท่าขึ้นไปเป็นผู้รับรอง
โดยลงลายมือชื่อ พร้อมทั้งชื่อตัว ชื่อสกุล และตำแหน่ง ตลอดจนวัน เดือน
ปีให้ชัดเจน  ทั้งนี้
ให้รับรองตามจำนวนที่ผู้ยื่นคำขอขอให้รับรอง

ข้อ ๒๓  การบริการส่งข้อมูลข่าวสารของราชการที่เปิดเผยทางโทรสาร
ให้ดำเนินการได้เฉพาะกรณีเร่งด่วน โดยให้คำนึงถึงความสิ้นเปลือง เช่น
จำนวนข้อมูลข่าวสาร ระยะเวลาและค่าใช้จ่ายในการส่ง  ทั้งนี้
ให้ผู้อำนวยการสำนัก/ผู้อำนวยการศูนย์ หรือหัวหน้าหน่วยงานที่ตั้งอยู่ในส่วนภูมิภาคหรือผู้ที่ได้รับมอบหมายเป็นผู้พิจารณาอนุญาต

หมวด ๕
สถานที่บริการข้อมูลข่าวสารของราชการ

ข้อ ๒๔  ให้มีสถานที่บริการข้อมูลข่าวสารของราชการให้แก่หน่วยงานและประชาชนที่มาติดต่อขอรับ
ศึกษา ค้นคว้า ข้อมูลข่าวสารของราชการ หรือให้คำแนะนำในการติดต่อกับหน่วยงานของรัฐ
ดังนี้
(๑) ส่วนกลาง ให้จัดสถานที่บริการข้อมูลข่าวสารของราชการ ณ
ศูนย์ข้อมูลข่าวสารของราชการ ซึ่งอยู่บริเวณห้องสมุด กรมตรวจบัญชีสหกรณ์
ตั้งอยู่เลขที่ ๑๒ ถนนกรุงเกษม แขวงวัดสามพระยา เขตพระนคร กรุงเทพมหานคร ๑๐๒๐๐
โทรศัพท์ ๐ ๒๖๒๘ ๕๒๔๐ ถึง ๕๙ ต่อ ๓๑๐๕
(๒) ส่วนภูมิภาค ให้จัดสถานที่บริการข้อมูลข่าวสารของราชการ ณ
สำนักงานตรวจบัญชีสหกรณ์ที่ ๑ - ๑๐ และสำนักงานตรวจบัญชีสหกรณ์ในจังหวัดต่าง ๆ

บทเฉพาะกาล

ข้อ ๒๕  บรรดาประกาศหรือคำสั่งหรือการดำเนินการใด ๆ
ตามระเบียบกรมตรวจบัญชีสหกรณ์ ว่าด้วยข้อมูลข่าวสารของราชการ พ.ศ. ๒๕๔๕
ก่อนวันที่ระเบียบนี้ใช้บังคับ
ให้ถือเป็นส่วนหนึ่งของระเบียบนี้และยังคงใช้บังคับได้เท่าที่ไม่ขัดหรือแย้งกับระเบียบนี้
จนกว่าจะมีประกาศหรือคำสั่งที่ออกตามระเบียบนี้ใช้บังคับ

ประกาศ
ณ วันที่ ๑๐ มิถุนายน พ.ศ. ๒๕๕๖
วิจักร
 อากัปกริยา
อธิบดีกรมตรวจบัญชีสหกรณ์

ปริยานุช/ผู้จัดทำ
๒๕ กรกฎาคม
๒๕๕๖

อุษมล/ผู้ตรวจ
๒๕ กรกฎาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๘๕ ง/หน้า ๑/๑๕ กรกฎาคม ๒๕๕๖